PUSTI LJUBAV NEKA TEČE, konstelacijski ples+live music, Split, 1.2.
2026-02-01 10:00 - 17:00 (Europe/Zagreb)
Što se događa kad prestanemo zadržavati?
Kad prestanemo popravljati prošlost, spašavati sudbine koje nisu naše i nositi terete iz lojalnosti?
Kad ljubavi – prema precima, roditeljima, bivšim odnosima, prošlim verzijama sebe – dopustimo da teče svojim prirodnim tokom?
U svakome od nas postoji mjesto gdje je ljubav zastala.
Tamo gdje je bol bila jača od povjerenja.
Tamo gdje smo se vezali za prošlost da bismo ostali povezani.
Tamo gdje smo, iz poštovanja ili straha, ostali manji nego što jesmo.
Tema ove radionice je prepuštanje sudbini i životu kakav jest.
Prihvaćanje onoga što je bilo.
Poštovanje prema precima i njihovim putevima.
Zahvalnost za dar života – kakav god da nam je predan.
I istovremeno:
spremnost da danas, ovdje, preuzmemo odraslu odgovornost za svoj život
i počnemo stvarati iz mjesta slobode, zrelosti i svjesnog izbora.
Radionica „Pusti ljubav neka teče“ posvećena je upravo toj temi: kako dopustiti ljubavi da bude živa, protočna i istinita u našim odnosima.
Na radionici istražujemo:

gdje još zadržavamo ljubav umjesto da je pustimo da teče
kome ili čemu smo ostali lojalni nauštrb vlastitog života
što znači istinski poštovati pretke – bez ponavljanja njihove sudbine
kako zahvalnost otvara vrata snazi, a ne vezanosti
kako iz djetinje nade ili čekanja prijeći u odraslu kreaciju svog života

Kroz konstelacijski ples, svjesni pokret, dah, glas i glazbu uživo
ulazimo u prostor gdje tijelo zna prije uma.
Gdje se odnosi ne objašnjavaju – nego utjelovljuju.
Gdje se ljubav ne zadržava – nego se pušta da ide dalje.
Kao plesni krug stvaramo sigurno polje u kojem se može:

oprostiti bez brisanja
zahvaliti bez duga
pustiti bez gubitka
stati na svoje mjesto u životu

Naš je poziv da ljubav prestane biti teret, dug ili žrtva
i ponovno postane protok koji hrani život.
Iskustvo koje sudjelovanjem dobivate je mješavina svega navedenog, skupa s onom neuhvatljivom čarolijom / magičnim začinom zvanim …
Podrška i vodstvo – za razliku od individualnog rada, grupni rad u plesnom plemenu je prilika da doživimo drugačija iskustva i dobijemo podršku da nismo sami i jedini u vlastitim mukama, kao i da se povežemo s ljudima koje zanimaju slične teme i iskustva te na taj način olakšamo sebi kad zapnemo, bilo u plesu ili životu.
Sve je lakše udvoje, pa tako i nama dvjema zajedno vas voditi kroz ovu radionicu.
Maša koristi glas, violinu i razne druge instrumente te će nas svojom prisutnošću povesti u oživotvorenje magije koju nam sprema i ovo plesno zajedničko putovanje. Glazbeni dio radionice bit će kombinacija snimljene i glazbe uživo.
Detalji:
Split – 1.2.2026. | Hotel Mondo, Kopilica 5
10–17h (pauza 13–14:30)
Vode: Maša Ljotić Plichta i Marica Grgurinović (CIR INTP, HKPT, EABP, EUROTAS)
Cijene:
70 EUR rana prijava | 85 EUR kasna (rana prijava do 20.1.)
Drop in na dan radionice: 100 EUR
Broj mjesta ograničen!
Prijavi se putem linka: https://forms.gle/q51G2C14aFppA5r18
Dodatne informacije:

Minimalan broj plaćenih prijava potreban je za održavanje radionice.
Po ispunjenoj prijavnici stižu podaci za plaćanje kotizacije čime je vaše mjesto rezervirano.
Ispunjena prijavnica bez plaćenog iznosa neće se smatrati rezervacijom mjesta.
Upute za sudjelovanje stižu e-mailom tjedan dana prije početka radionice.
Ako ne možete prisustvovati ovom terminu, možete se prijaviti za obavijest o budućim radionicama na besa.hr.

Voditeljice radionice:
MARICA GRGURINOVIĆ, savjetodavna terapeutkinja tjelesno-orijentirane psihoterapije; članica učiteljskog tima u CIR INTP (Split i Sarajevo); članica strukovnih organizacija HKPT, EABP i EUROTAS. Kazališna redateljica i dramska pedagoginja s preko 20 godina rada s ljudima. Koristeći glumačke tehnike i dramsko-pedagoške metode radi na razvijanju ličnosti, komunikacijskih i izražajnih te kreativnih sposobnosti. Radila je u kulturnom managementu, produkciji te kao predavač scenske umjetnosti na Filozofskom fakultetu u Splitu. Edukacije: obiteljske konstelacije, energetski rad, tantričke i šamanske prakse (International School of Temple Arts).
U svoj rad koristi znanja i višegodišnje iskustvo rada s ljudima spajajući umjetnost iz koje dolazi (kazalište, lutkarstvo, ples, glazba, film) te tjelesni izričaj i psihoterapiju. Danas kaže da su umjetnost i terapija dvije noge kojima hoda po svijetu i to je ono što s radošću, poniznošću i dubokom zahvalnošću nudi svakoj Duši koja se otvori na putu, u individualnom radu, na terapijama, radionicama, predavanjima, usputnim susretima.
Više o meni i ostalim programima na www.besa.hr i https://www.cir-intp.com/split
MAŠA LJOTIĆ PLICHTA
Osim onih standardnih, rođena tad i tu, školovala se tamo i vamo, ja sam tragačica za magijom i moja potraga se događa kroz muziku. Nakon formalnog akademskog obrazovanja, desila mi se ekspanzija u ličnom rastu kroz sviranje iz duše, traženje svog izraza i tu negde sam, po putu, otkrila sviranje kroz tuđa tela, kroz druge duše, a uz pomoć svoje violine. Moje sviranje na radionicama je više zapravo osluškivanje i pretočavanje tebe i tvog plesa u note mojih instrumenata. Radujem se zajedničkom plesanju, muziciranju i magiji koju stvaramo zajedno.
A sad onaj formalni deo: Rođena 20.08.1986. u Nišu, većinu života provela u Beogradu, muzikom se bavim od ranog detinjstva, a kruna mog formalnog obrazovanja je Akademija Umetnosti u Novom Sadu. Nakon toga sviram kao solo izvođač, u raznim orkestrima, ansamblima i bendovima, a improvizacija je moja desna ruka i drugo ime za muziciranje. Poslednjih sedam godina živim na otoku Visu.
Zanima te događaj, ali ne možeš ovaj put doći jer već imaš druge planove? Prijavi se na linku www.besa.hr
